b'\n_START_ARTICLE_\nCirrus tractus\n_START_PARAGRAPH_\nCirrus tractus (l\xc3\xbchendatult Ci tractus v\xc3\xb5i Ci trac) ehk Cirrus aviaticus (Ci aviaticus) on lennukite kondensatsiooni- ehk kondensj\xc3\xa4lgedest ehk kondensjoomidest tekkiv kiudpilvede alamliik. Eesti keeles on seda nimetatud ka joonpilveks._NEWLINE_Neid on rohkesti suurte lennuv\xc3\xa4ljade \xc3\xbcmbruses, n\xc3\xa4iteks Frankfurdis, Pariisis, Amsterdamis, Londonis ja M\xc3\xbcnchenis. _NEWLINE_Cirrus tractus tekib harvem kui temaga sarnane kiudr\xc3\xbcnkpilvede alamliik Cirrocumulus tractus ehk Cirrocumulus aviaticus. _NEWLINE_Cirrus tractus tekib lennuki taha moodustuvast kondensatsioonij\xc3\xa4ljest k\xc3\xb5rgusel \xc3\xbcle 5 km maapinnast. Lennukik\xc3\xbctuse, mille moodustavad orgaanilised \xc3\xbchendid, p\xc3\xb5lemisel tekkivad heitgaasid koosnevad peamiselt s\xc3\xbcsihappegaasist ja veeaurust. Sellel k\xc3\xb5rgusel on \xc3\xb5hutemperatuur v\xc3\xa4ga madal (erandjuhtudel kuni \xe2\x80\x9340...\xe2\x80\x9360 \xc2\xb0C). Kui niisuguse k\xc3\xbclma k\xc3\xa4tte satub suur hulk veeauru, siis selles piirkonnas muutub \xc3\xb5hk veeaurust k\xc3\xbcllastunuks, \xc3\xb5huniiskus t\xc3\xb5useb teisele poole kastepunkti. Veeaur jahtub kiirelt ja kondenseerub ning tekivad veepiisakesed v\xc3\xb5i j\xc3\xa4\xc3\xa4kristallid. Need toimivad katal\xc3\xbcsaatorina, olles kondensatsioonituumadeks, millele veeaur saab koguneda, ja neile kondenseerub suur osa \xc3\xb5hus olevast veeaurust. Tekkivad kristallid v\xc3\xb5i tilgakesed moodustavadki pilve, mis on esialgu pikk ja kitsas._NEWLINE_Kui \xc3\xb5hk on piisavalt niiske, siis tekkinud kondensatsioonij\xc3\xa4ljed ei aurustu, vaid kujunevad pilvedeks. K\xc3\xbclma \xc3\xb5hu t\xc3\xb5ttu tekivad sagedamini j\xc3\xa4\xc3\xa4kristallid ja isegi kui tekivad veepiisakesed, j\xc3\xa4\xc3\xa4tuvad need v\xc3\xa4ga kiiresti. Kui \xc3\xb5hk on v\xc3\xa4ga niiske, siis tekkinud pilv laieneb ja v\xc3\xb5ib katta suure osa taevast. Aga kui \xc3\xb5hk on kuiv, siis kondensatsioonij\xc3\xa4lgi \xc3\xbcldse ei moodustu v\xc3\xb5i aurustuvad need p\xc3\xa4rast moodustumist kiiresti._NEWLINE_Sellega seoses saab ilma ennustada: kaua p\xc3\xbcsivad ja laienevad j\xc3\xa4ljed n\xc3\xa4itavad \xc3\xb5huniiskuse suurenemist ja seega frondi v\xc3\xb5i madalr\xc3\xb5hkkonna l\xc3\xa4henemist. Kiiresti lagunevad kondensatsioonij\xc3\xa4ljed n\xc3\xa4itavad, et p\xc3\xbcsib ilus ilm._NEWLINE_M\xc3\xb5nikord kaasnevad kondensatsioonij\xc3\xa4lgedega vikerkaar ja halon\xc3\xa4hud (ebap\xc3\xa4ike, halot\xc3\xbckid).\n_START_SECTION_\nKondensj\xc3\xa4lgede v\xc3\xb5imalik m\xc3\xb5ju kliimale\n_START_PARAGRAPH_\nKondensatsioonij\xc3\xa4ljed ja Cirrus tractus n\xc3\xb5rgendavad p\xc3\xa4ikesekiirgust ja m\xc3\xb5justavad kliimat. Et nad on l\xc3\xa4bipaistavad, siis p\xc3\xa4eval on nende m\xc3\xb5ju p\xc3\xa4ikesekiirguse hajumisele v\xc3\xa4iksem kui nende m\xc3\xb5ju kasvuhoonegaasina \xc3\xb6\xc3\xb6sel, mil nad hoiavad soojust kinni. Kokkuv\xc3\xb5ttes m\xc3\xb5juvad need pilved kliimale soojendavalt, eriti talvel._NEWLINE_K\xc3\xbclma ilmaga kondenseerub aur kergemini. Ehkki talvised lennud moodustavad lendude koguhulgast 22%, annavad nad poole lennukite ilma soojendavast m\xc3\xb5just. Ehkki \xc3\xb6ised lennud moodustavad lendude koguarvust 25%, annavad nad 80% lennukite ilma soojendavast m\xc3\xb5just._NEWLINE_P\xc3\xa4rast Maailma Kaubanduskeskuse r\xc3\xbcndamist 11. septembril 2001 katkestati USA-s kolmeks p\xc3\xa4evaks kogu lennuliiklus. Seet\xc3\xb5ttu ei tekkinud USA-s kolmel p\xc3\xa4eval j\xc3\xa4rjest \xc3\xbchtki Cirrus tractuse pilve. Neil p\xc3\xa4evadel oli \xc3\xb5hutemperatuuri \xc3\xb6\xc3\xb6p\xc3\xa4evane k\xc3\xb5ikumine USA-s 1,8 \xc2\xb0C v\xc3\xb5rra suurem kui keskmiselt. See oli suurim t\xc3\xa4heldatud \xc3\xb6\xc3\xb6p\xc3\xa4evane temperatuurik\xc3\xb5ikumine USA-s viimase 30 aasta jooksul.'